El conseller d'Acció Exterior, Relacions Institucionals i Transparència, Alfred Bosch i Pascual, ha presidit avui l'acte de retorn del procés participatiu 'Visió 2030: La contribució catalana al desenvolupament global'.
La sessió també ha comptat amb la participació del director general de Cooperació al Desenvolupament, Manel Vila i Motlló; del director general de Participació Ciutadana, Ismael Peña-López; i de la catedràtica de Sociologia, Marina Subirats.
Moment de la presentació de la Visió 2030, al Palau Centelles de Barcelona.
Aquest dimarts 28 de gener ha tingut lloc al Palau Centelles de Barcelona l'acte públic 'Visió 2030: La contribució catalana al desenvolupament global'.
Durant la trobada s'han presentat els resultats del procés participatiu, una iniciativa encetada l'any 2018 que ha explorat els reptes i les oportunitats de l'Agenda 2030 i els Objectius de Desenvolupament Sostenible per a la cooperació catalana.
El procés participatiu impulsat per la Generalitat de Catalunya tenia per objectiu generar una visió pròpia sobre com ha de treballar la cooperació al desenvolupament de Catalunya amb relació amb l'Agenda 2030 i els Objectius de Desenvolupament Sostenible (ODS), i alhora alimentar el Pla director de cooperació al desenvolupament 2019-2022 i la resta d'instruments de planificació del Govern.
Durant l'acte s'ha presentat el document que recull les aportacions del procés participatiu Visió 2030, i també el Pla director de cooperació al desenvolupament 2019-2022, el primer pla director que s'ha alimentat de les idees i propostes del procés participatiu.
L'elaboració de la Visió 2030 ha estat fruit d'un procés obert que ha incorporat actors clau del sector de la cooperació a Catalunya i també persones, col·lectius i organitzacions que tradicionalment no han format part d'aquest sector, però que en el nou context de l'Agenda 2030 i els ODS esdevenen rellevants.
També hi ha participat actors de fora de Catalunya implicats en la política de cooperació catalana com són les entitats de cooperació dels països destinataris.
El procés ha inclòs 26 sessions presencials, tant de caràcter informatiu com de participació directa, entre el setembre i el novembre del 2018.
Les trobades van tenir lloc principalment a Barcelona, però també a Lleida, Tarragona i Girona, i més de 300 persones s'hi van inscriure.
Una altra forma de participació van ser les sessions de debat autogestionades.
Aquesta modalitat oferia a diversos col·lectius la possibilitat d'organitzar debats autogestionats sobre la temàtica.
En total s'han celebrat 20 sessions per part d'entitats, federacions d'entitats i altres associacions del tercer sector.
Tres d'aquests exercicis s'han fet en països molt prioritaris per la política pública de cooperació de la Generalitat: Marroc, Moçambic i Colòmbia.
Finalment, també s'ha comptat amb la participació en línia: a través del portal participa.gencat.cat s'han recollit un seguit d'aportacions, classificades dins dels diferents eixos de debat.
El document final de la Visió 2030 es pot consultar a l'apartat 'Pla director i plans anuals', i tota la documentació generada queda conservada al portal web de Participació.
El procés participatiu Visió 2030 ha satisfet tres objectius principals: